
A visegrádi csoport országainak vállalatdemográfiai változásai és összehasonlításuk 2008 és 2012 között

A Visegrádi csoport több száz éves történelemmel bír, jelenlegi formáját 1993-ban érte el az együttműködés, napjainkban a Cseh Köztársaságot, Magyarországot, Lengyelországot és Szlovákiát foglalja magába. A négy ország rendszerváltás utáni történelme sok hasonlóságot mutat: 2004-ben a Visegrádi Országok elérték az 1991-ben kitűzött célt, ebben az évben csatlakoztak az Európai Unióhoz.
Dolgozatomban a négy országot vállalatdemográfiai szempontból kívánom összehasonlítani. A vállalatdemográfia a demográfiához tartozó tudományterület, azonban nem a népességre vonatkozó adatokat gyűjt és elemez, hanem a gazdasági szervezetek, vállalkozások életeseményeit (alakulás, megszűnés) és állapotváltozásait vizsgálja.
Munkám fő célja annak vizsgálata, hogy a négy ország vállalati struktúrájában milyen hasonlóságok és milyen eltérések vannak. Szekunder adatok segítségével elemezni kívánom a vállalatok, vállalkozások méret- és jogi forma szerinti összetételét az egyes országokban, illetve az összetétel változási tendenciáit, valamint kísérletet teszek a vállalatok általános környezetében bekövetkező változások és a vállalatdemográfiai változások közötti összefüggések feltárására.



